b'\n_START_ARTICLE_\nDoktor roman\n_START_PARAGRAPH_\nDoktor roman (tudi dr.-roman ali doktorski roman) je oznaka za dalj\xc5\xa1o popularno oz. \xc5\xbeanrsko pripovedno prozo z dogajanjem v zdravni\xc5\xa1kem okolju.\n_START_SECTION_\nRazvoj\n_START_PARAGRAPH_\nPrvi doktor romani so nastali v 19. stoletju, razcvet pa so do\xc5\xbeiveli v prvi polovici 20. stoletja. Avtorji so bili po poklicu zdravniki, ki so v svojih delih uporabili in predelali lastna do\xc5\xbeivetja._NEWLINE_Utemeljitelj \xc5\xbeanra je bil \xc5\xa1kotski zdravnik in pisatelj A. J. Cronin, ki je leta 1937 izdal delo Citadela (COBISS), kjer je tematiziral medicinsko etiko in kritiziral britanski zdravstveni sistem. Roman je vklju\xc4\x8deval dru\xc5\xbebeno kritiko, zaradi karakterne rasti glavne literarne osebe je imel zna\xc4\x8dilnosti razvojnega romana, v ospredje pa je postavil ljubezensko zgodbo, ki je kasneje postala tipi\xc4\x8den element doktorskega romana. V 30. letih je bila Citadela mednarodna uspe\xc5\xa1nica in ena najbolj vplivnih knjig v Zdru\xc5\xbeenem kraljestvu._NEWLINE_Doktor romani so od 2. svetovne vojne pomemben \xc5\xbeanr znotraj trivialne literature in imajo shematizirano vsebino in obliko.\n_START_SECTION_\nOznaka\n_START_PARAGRAPH_\nDoktor romani so eden od \xc5\xbeenrskih tipov ljubezenskega romana. Prodajali so se po trafikah v tedensko izdajanih zvezkih. Prvotno so izhajali so v formatu A5 in obsegali najve\xc4\x8d 64 strani, danes pa zavzemajo ve\xc4\x8d strani in izhajajo v \xc5\xbeepnih izdajah._NEWLINE_Zna\xc4\x8dilnosti doktor romanov se se raz\xc5\xa1irile v filme in televizijske nadaljevanke, postavljene v zdravni\xc5\xa1ko okolje. Take nadaljevanke so na primer Schwarzwaldska klinika, Klinika pod palmami, Urgenca, Zdravnikova vest, Doktor Martin ipd.\n_START_SECTION_\nVsebina\n_START_PARAGRAPH_\nDoktor romani tematizirajo intimno \xc5\xbeivljenje ljudi v zdravstvenih ustanovah. Osrednji liki so zdravniki in drugo zdravni\xc5\xa1ko osebje, pogosti so tudi umetni\xc5\xa1ki poklici. Vsem je skupen delaven ritem, saj morajo biti ves \xc4\x8das dosegljivi. Kadar je glavni lik mo\xc5\xa1ki, je ta zdravnik, in sicer porodni\xc4\x8dar, pediater, kirurg ali zaposlen na urgenci. \xc5\xbdenski glavni liki so bodisi zdravnice bodisi medicinske sestre. Zdravniki so ozna\xc4\x8deni kot spretni, lepi in postavni, medicinske sestre pa kot marljive in skrbne._NEWLINE_Dogajalni prostor so ambulanta splo\xc5\xa1nega zdravnika, bolni\xc5\xa1nica, urgentni in porodni\xc4\x8darski oddelek ter okolje re\xc5\xa1evalnih ekip na terenu._NEWLINE_Motivi so ljubezenski trikotnik med zdravni\xc5\xa1kim osebjem, dru\xc5\xbeinski spor, lo\xc4\x8ditev, zaroka, poroka, nose\xc4\x8dnost, pre\xc5\xa1u\xc5\xa1tvo in rivalstvo med zdravniki. Zdravniki izvajajo zapletene operacije in se borijo za bolnike, medtem ko so njihovi nasprotniki ljubosumni zdravni\xc5\xa1ki kolegi, v\xc4\x8dasih celo dru\xc5\xbeinski partnerji. Zdravniki so razpeti med delo in dom. Ta prepad je premostljiv, \xc4\x8de je po sredi ljubezen. Najpogostej\xc5\xa1e ljubezenske zveze so med zdravniki in medicinskimi sestrami. V dilemi med poklicem in otrokom se \xc5\xbeenski glavni liki vedno odlo\xc4\x8dijo za slednje. Zaplete re\xc5\xa1ujeta prometna nesre\xc4\x8da ali bolezen._NEWLINE_Predstavljeni svet je \xc4\x8drno-bel in poudarja pozitivne vrednote, kot so dru\xc5\xbeina, ljubezen, zdravje, ne\xc5\xbenost, pravica, dobro, nagrada itd. Po \xc5\xa1tevilnih ljubezenskih ali eroti\xc4\x8dnih zapletih in avanturah se doktor romani kon\xc4\x8dajo sre\xc4\x8dno.\n_START_SECTION_\nSlog\n_START_PARAGRAPH_\nDoktor romani kopi\xc4\x8dijo pridevnike, da bi z njimi karakterizirali literarne osebe. Po najpreprostej\xc5\xa1i shemi operirajo s \xc5\xa1tirimi liki: dobrim junakom, njegovim zlim nasprotnikom, dobro \xc5\xbeensko in njeno zlo nasprotnico. Dobra \xc5\xbeenska je ozna\xc4\x8dena kot privla\xc4\x8dna, \xc4\x8dedna, pametna in omikana, medtem ko je njena zla nasprotnica surova, sebi\xc4\x8dna, na meji dostojnosti, te\xc5\xbeavna in brezsr\xc4\x8dna. Dober mo\xc5\xa1ki je vitek, brezmejno po\xc5\xa1ten, ljubezniv, \xc4\x8dustven in kulturen, zli nasprotnik pa lep, vznemirljiv in eleganten. Pomembni retori\xc4\x8dni figuri sta \xc5\xa1e primerjava ali komparacija in metafora.\n_START_SECTION_\nVpliv na bralstvo\n_START_PARAGRAPH_\nBralstvo v ve\xc4\x8d kot 90 odstotkih sestavljajo \xc5\xbeenske, ve\xc4\x8dinoma z najni\xc5\xbejo stopnjo izobrazbe. Doktor romani omogo\xc4\x8dajo beg v alternativni svet, pri \xc4\x8demer se bralci identificirajo z zdravniki, ki obvladajo \xc5\xa1e tako zapletene situacije. Ker doktor romani predstavljajo alternativni svet, so implicitna kritika vsakdanjega \xc5\xbeivljenja, iz katerega so izginile vrednote, ki jih poudarjajo: ljubezen, zdravje, ne\xc5\xbenost, pravica in dobro._NEWLINE_Doktor romani podobno kot druga trivialna literatura zanemarjajo socialne vzroke konfliktov med ljudmi in vse utemeljujejo le z zna\xc4\x8daji, s \xc4\x8dimer predstavljajo izkrivljeno sliko realnosti. Doktor romanom se kot delu trivialne literature zato o\xc4\x8dita konformisti\xc4\x8dna oz. ideolo\xc5\xa1ka obremenjenost.'